[{"text_idx": "#000009", "text": "Llyfrau a chariad at lyfrau yw nodwedd ysgrif Gerald Morgan, yn taflu goleuni ar ddarllenwyr llyfrau Cymraeg y canrifoedd o\u2019r blaen trwy gyfrwng eu hewyllysiau. Trysor i gadw ac i drosglwyddo i\u2019r genhedlaeth nesaf oedd llyfrau yn y dyddiau gynt, a difyr yw darllen pwy oedd y bobl hyn a beth yn union oedd deunydd eu darllen. Awdur newydd yw Sioned Spencer, a thema yng ngwaith Thomas Jones o Ddinbych sydd ganddi hi. Fel William Williams Pantycelyn, roedd gan y Methodist enwog o Ddinbych ddiddordeb mawr mewn gwyddoniaeth, ac mae Sioned yn olrhain y diddordeb hwnnw yn ei gerddi. Dyma ymdriniaeth eithriadol werthfawr, ac annisgwyl braidd, a fydd wrth fodd haneswyr, carwyr lle\u0302n a\u2019r rhai sydd a\u0302 diddordeb mewn emynyddiaeth Cymru yn ogystal."}, {"text_idx": "#000012", "text": "I gloi ceir dau adolygiad, yn naill gan Huw Edwards (sy\u2019n hysbys i wylwyr y BBC ar hyd gwledydd Prydain fel cyflwynydd \u2018News at Ten\u2019), yn tafoli astudiaeth D. Ben Rees ar Gymry Lerpwl, a Hywel J. Davies, yr offeiriad o Aberda\u0302r, yn disgrifio cynnwys y gyfrol a gyhoeddwyd gan Wasg Prifysgol Caer-grawnt y llynedd, yn nodi canmlwyddiant sefydlu\u2019r Eglwys yng Nghymru fel eglwys wedi\u2019i datgysylltu oddi wrth Eglwys Loegr ac yn dalaith annibynnol, ar waha\u0302n. Dyma ddwy gyfrol bwysig, a\u2019r ymdriniaeth o\u2019r ddwy yn oleuedig wybodus ac yn bwysig ddiddorol."}]